Շյոնբրունի այգու ընդհանուր տեսքը, 2016
**Ամառային գիշերվա համերգ** (գերմ.՝ Sommernachtskonzert), Վիեննայի ֆիլհարմոնիկ նվագախմբի ավանդական համերգ, որ ամեն տարի կազմակերպվում է Ավստրիայի մայրաքաղաք Վիեննայում` Շյոնբրուն պալատի առաջ մայիս-հունիս ամիսներին։

Համերգն անցկացվում է բաց երկնքի տակ։ Բեմը տեղադրվում է Նեպտունի շատրվանի մոտ։ Համերգը սկսվում է մթնշաղն սկսվելուն պես` կենտրոնական եվրոպական ժամանակով մոտավորապես 20.30-ին։ Համերգի մուտքը կազմակերպվում է նախօրոք և անվճար է բոլոր ցանկացողների համար։ Միջոցառման նպատակը դասական երաժշտությունը ունկնդիրների լայն շրջանակներին հասցնելն ու նրանց թիվը մեծացնելն է։ 2012 թվականին համերգի լսարանը կազմել է մոտ 100.000 մարդ։ Համերգը ուղիղ եթերով կամ տեսագրությամբ հեռարձակվում է *ORF* ընկերության կողմից աշխարհի մոտ 70 երկրներում։

Պատմություն
-----------

Համերգի բեմը, 2010
Առաջին անգամ Ամառային գիշերվա համերգը կազմակերպել է Ավստրիայի ֆեդերալ կառավարությունը 2004 թվականի մայիսի 25-ին և զուգադիպել է Եվրոպական Միության ընդարձակմանը։ Համապատասխանաբար, համերգը սկզբում անվանվել է «Համերգ Եվրոպայի համար»։ Դիրիժորն է եղել Բոբի Մակֆերինը, իսկ ծրագիրը բաղկացած է եղել եվրոպական ութ երկրների կոմպոզիտորների դասական ստեղծագործություններից։

2008 թվականից սկսած` համերգը ստացել է ներկայիս անվանումը։ 2009 թվականից միջոցառման հատուկ հովանավոր է համարվում շվեյցարական ժամացույցների «Rolex» ընկերությունը։

Ամեն տարի համերգի անցկացման համար կազմակերպիչները համաշխարհային անուն ունեցող դիրիժոր են հրավիրում, որոշ տարիների համերգին մասնակցում են նաև հատուկ հրավիրված մենակատարներ` երաժիշտներ, վոկալիստներ, բալետի արտիստներ։

Ավանդաբար միջոցառմանը մասնակցում են Ավստրիայի Հանրապետության ղեկավարերը` նախագահ, կանցլեր, փոխկանցլեր, ինչպես նաև Ավստրիայի խորհրդարանի շատ անդամներ։ 2007 թվականին համերգի հյուրերն են եղել ԱՄՆ-ի նախկին նախագահ Բիլ Քլինթոնը և հոլիվուդյան դերասանուհի Շերոն Սթոունը։

2011 թվականին համերգի նախապատրաստման ու անցկացման ժամանակ կազմակերպվել է դրամահավաք Ճապոնիայում երկրաշարժից տուժած մարդկանց օգնելու համար։

|  |
| --- |
| ***Համերգների պատմություն*** |
| Տարի | Ամսաթիվ | Դիրիժոր | Հրավիրված մենակատար |
| 2004 | 25 մայիս | Բոբի Մակֆերին  | — |
| 2005 | 8 հունիս | Զուբին Մեթա  | — |
| 2006 | 24 հունիս | Պլասիդո Դոմինգո  | Խուան Դիեգո Ֆլորես |
| 2007 | 24 մայիս | Վալերի Գերգիև  | Կատրին Չերնի |
| 2008 | 3 հունիս | Ժորժ Պրետր  | — |
| 2009 | 26 հունիս | Դանիել Բարենբոյմ  | — |
| 2010 | 8 հունիս | Ֆրանց Վալզեր-Մյոստ  | Եֆիմ Բրոնֆման |
| 2011 | 3 հունիս | Վալերի Գերգիև  | Բենիամին Շմիդ |
| 2012 | 7 հունիս | Գուստավո Դուդամել  |  Վիեննայի պետական օպերայի բալետի թատերախումբ |
| 2013 | 30 մայիս | Լորին Մաազել  | Միխայիլ Շադե |
| 2014 | 29 մայիս | Քրիստոֆ Էշենբախ  | Լան Լան |
| 2015 | 14 մայիս | Զուբին Մեթա  | Ռուդոլֆ Բուհբինդեր |
| 2016 | 26 մայիս | Սեմյոն Բիչկով  | Կատյա և Մարիա Լեբեկ |
| 2017 | 25 մայիս | Քրիստոֆ Էշենբախ | Ռենե Ֆլեմինգ |
| 2018 | 31 մայիս | Վալերի Գերգիև | Աննա Նետրեբկո |
| 2019 | 20 հունիս | Գուստավո Դուդամել | Վան Յույցզյա |

Նվագացանկ
---------

Հրավառություն համերգի ավարտին
Համերգի նվագացանկը կազմվում է նախօրոք հայտարարված թեմատիկային համապատասխան։ Համերգը կարող է նվիրված լինել որևէ կոմպոզիտորի, որի հոբելյանը նշվում է այդ տարի, կամ ինչպես օրինակ 2007 թվականին՝ ռուսական օպերային երաժշտությանը։ Կան կոմպոզիտորներ, որոնց ստեղծագործությունները պարբերաբար կատարվում են համերգներին։ Նրանցից են` Ռիխարդ Վագներ, Պյոտր Չայկովսկի, Ռիխարդ Շտրաուս, Հեկտոր Բեռլիոզ, Իգոր Ստրավինսկի, Ռոբերտ Շուման, Ֆերենց Լիստ։ Համերգների եզրափակիչ մասում հնչում է ավստրիական Շտրաուսների դինաստիայի ներկայացուցիչների երաժշտությունը։

Համերգի վերջին ստեղծագործության կատարումն ուղեկցվում է գեղեցիկ հրավառությամբ։

Եղանակ
------

Անձրև համերգի ժամանակ, 2008
Քանի որ համերգը կազմակերպվում է բացօթյա, պակաս կարևոր չեն տվյալ օրվա եղանակային պայմանները։ Ամեն տարի վատ եղանակի դեպքում վաղօրոք նախատեսվում է լրացուցիչ ամսաթիվ։ Համերգի տեղափոխման մասին տեղեկությունը հանդիսատեսներին է հասնում Ամառային գիշերվա համերգի պաշտոնական կայքով։ Չնայած այդպիսի քաղաքականությանը` համերգների գոյության ողջ ընթացքում դրանք անցել են եղանակային ցուրտ պայմաններում` երբեմն անձրևին զուգընթաց։ Ամեն դեպքում, հասարակությունը, որպես կանոն, հավատարիմ է մնում միջոցառմանը` անկախ եղանակային պայմաններից. համերգներին այցելում են դասական երաժշտության տասնյակ հազարավոր երկրպագուներ և ուղղակի զբոսաշրջիկներ։

Տես նաև
-------

* Վիեննայի ֆիլհարմոնիկ նվագախմբի ամանորյա համերգ

Ծանոթագրություններ
------------------

1. ↑  "The Summer Night Classical Concert" (in անգլերեն). Raidió Teilifís Éireann. 2012 թ․ հունիսի 24. Retrieved 2014 թ․ հուլիսի 5.
2. ↑  "Шёнбруннский дворец. Концерт Венского филармонического оркестра. 2013". Телеканал «Культура». Արխիվացված է the original 2014 թ․ հուլիսի 14-ին. Retrieved 2017 թ․ նոյեմբերի 9.
3. ↑  Musikgenuss vom Feinsten: «Sommernachtskonzert» 2014 am 29. Mai live in ORF 2 und 3sat Archived 2014-05-31 at the Wayback Machine.(գերմ.)
4. ↑  Rolex and the Arts. Vienna Philharmonic Summer Night Concert Archived 2014-07-06 at the Wayback Machine.(անգլ.)
5. ↑  Concert in Schönbrunn Archived 2014-07-14 at the Wayback Machine.(անգլ.)
6. ↑  «The Schönbrunn Concert» — the classic summer Open Air Event. 2007 Archived 2014-07-14 at the Wayback Machine.(անգլ.)
7. ↑  "Sommernachtskonzert 2015 Song Contest: Terminnot bei Philharmonikern" (in գերմաներեն). 2014 թ․ մայիսի 19. Արխիվացված է the original 2015 թ․ սեպտեմբերի 24-ին. Retrieved 2017 թ․ նոյեմբերի 9.
8. ↑  "Летний ночной концерт Венского филармонического оркестра. 2016". Արխիվացված է the original 2016 թ․ հունիսի 24-ին. Retrieved 2017 թ․ նոյեմբերի 9.
9. ↑  Thu, 25. May 2017 20:15. Summer Night Concert Schönbrunn Archived 2017-01-03 at the Wayback Machine.(անգլ.)
10. ↑  "Летняя ночь Шёнбрунна: Венский филармонический чествует Рихарда Штрауса". Euronews. 2014 թ․ հունիսի 12. Retrieved 2014 թ․ հուլիսի 5.
11. ↑  "2013. Ежегодный концерт в парке Шёнбрунн отдает дань Вагнеру". Արխիվացված է the original 2014 թ․ հուլիսի 14-ին. Retrieved 2017 թ․ նոյեմբերի 9.
12. ↑  "Летний ночной концерт Венского филармонического оркестра. 2014". Արխիվացված է the original 2014 թ․ հուլիսի 14-ին. Retrieved 2017 թ․ նոյեմբերի 9.
13. ↑  Sommernachtskonzert Schönbrunn 2008 Archived 2016-03-05 at the Wayback Machine.(անգլ.)

Արտաքին հղումներ
----------------

* Ամառային գիշերվա համերգի պաշտոնական կայք
* Համերգի պաշտոնական կայք (2004-2007) Archived 2014-07-14 at the Wayback Machine.
* Համերգի մասնակիցների ու հյուրերի լուսանկարներ (2004-2007) Archived 2014-07-14 at the Wayback Machine.
* Վիեննայի ֆիլհարմոնիկ նվագախմբի պաշտոնական կայք
* Վիեննայի երաժշտական ընկերություն

Մեդիա ֆայլեր

|  |  |
| --- | --- |
| Վիիքպահեստ | Վիքիպահեստ նախագծում կարող եք այս նյութի վերաբերյալ հավելյալ պատկերազարդում գտնել **Ամառային գիշերվա համերգ** կատեգորիայում։ |